Lone Dybkjær (RV), 2005-06-03:
Jeg vil som det første med det samme sige, at det da havde været klogere, hvis der havde stået, at det skulle etableres i midten af folketingsåret 2005-2006.
Hvis gruppeformændene for et par dage siden har besluttet det, er det fint nok.
Det ændrer jo ikke ved, at vi så medtager det her forslag.
Som bekendt står min gruppeformand, fru Marianne Jelved, også på forslaget, så det vil være naturligt at tage det med i den overordnede debat, der skal tages.
Men ellers vil jeg i øvrigt sige lidt generelt, og det er selvfølgelig også til fru Birthe Rønn Hornbech, der har stillet en lang række spørgsmål om det her – jeg kan ikke forlange, at fru Birthe Rønn Hornbech skal høre efter, når jeg prøver at svare på hendes spørgsmål – at jeg er enig med fru Pernille Rosenkrantz-Theil i, at det netop er for at skabe et arbejdsorgan eller et arbejdsrum for at få diskuteret de ligestillingsmæssige spørgsmål.
Jeg har også ladet mig inspirere af det andet arbejde, jeg har været med i, f.eks. miljøarbejdet.
Engang for nogle år tilbage, nu er det efterhånden mange år tilbage,
var der jo ikke noget miljøministerium.
Så kom der et Forureningsministerium.
Og der diskuterede man heller ikke, at miljøet skulle integreres i al ting, det gør man nu, men alligevel er der jo ingen, der vil drømme om, at man ikke længere skulle have et Miljøministerium.
Det er selvfølgelig, fordi det ikke er nok at indtænke miljøet i alle forslag; der skal også være et sted, hvor de mere grundlæggende miljøspørgsmål drøftes.
Det er fuldstændig på samme måde, og jeg er overbevist om, at den til enhver tid siddende finansminister vil synes, at det er en god idé, hvis alle udvalg indtænker finanser.
Det er i al sin enkelhed bare det, det handler om.
Så er der det med, at der er overlapning mellem de forskellige udvalg.
Friday, September 16, 2005 10:38 PM
»hun« endnu – omkring de forskellige områder.
Derfor kan det også være nødvendigt med et udvalg, der prøver at kigge på, hvordan det faktisk ser ud med ligestillingsbriller.
Sagen er, at vi har én årlig debat i Folketinget om ligestillingsspørgsmål, og så er der ikke mere.
Der er ingen steder, hvor det naturligt kan samles op.
Jeg havde nær sagt, at jeg tror, at Det Politisk-Økonomiske Udvalg sådan set gerne vil have et særskilt ligestillingsudvalg, for så glade for at diskutere ligestillingsspørgsmål er Det Politisk-Økonomiske Udvalgs medlemmer nu ikke – ingen nævnt, ingen glemt.
Men jeg tror nu, en del af dem ville synes, at det var udmærket, at det lå et andet sted, og det ville være naturligt, at det var et selvstændigt sted.
Så har jeg ikke nogen forestillinger om, at ligestillingsudvalget behandler lovforslag, men man kunne udmærket forestille sig, at ligestillingsudvalget behandlede ligestillingsredegørelser og tog en opfølgning på en del af ligestillingsredegørelsen og måske også tog en opfølgning på en række af de satspuljeforslag, som i meget høj grad ligger inden for, hvad man vil kunne kalde ligestillingsområderne.
Her tænker jeg på vold mod kvinder i hjemmene, jeg tænker på prostitutionsforslag og en lang række andre tiltag.
Vi må bare konstatere, at der ikke er et rum for de diskussioner.
Der er ingen steder, hvor de spørgsmål naturligt diskuteres, og et ligestillingsudvalg ville være udmærket.
Så er der spørgsmålet om relationen konkret til fagudvalgene.
En af måderne at gøre det på er jo, at ligestillingsudvalget finder nogle forslag, der er konkrete og aktuelle for ligestillingsudvalget, og synes, at det er aktuelt at belyse dem med ligestillingsbriller.
Det havde været naturligt, om det havde været taget op i et ligestillingsudvalg.
Sådan kan der være en lang række andre ting.
Jeg tænker ikke på barselfonden, men jeg synes, at det ville være interessant at diskutere barselfonden set med ligestillingsbriller.
Det er den struktur, vi har fået i barselfondsopbygningen, og den kunne det da være interessant at se på med ligestillingsbriller.
Jeg skal sige tak for, at ordførerne ikke totalt har jordet det.
Jeg vil blot sige, at jeg ikke tror på, at et ligestillingsudvalg vil parkere nogen forslag.
Der vil køre en almindelig rutine i de enkelte udvalg, og så kan man tage enkeltdele ud, belyse dem med ligestillingsbriller og lade dem gå ind i de konkrete udvalg, hvor de konkrete lovforslag vurderes.
Men man kan frem for alt måske have en mere løbende debat generelt om ligestilling, som ikke har et forankringspunkt i den danske politiske debat i Folketinget i dag.
Det må vi konstatere at den ikke har.
Afstemning